6 จุดเช็กอิน! ททท.แนะสถานที่ “ลอยกระทง” ห้ามพลาด
ททท. เชิญชวนเที่ยวงาน “ลอยกระทง” ทั่วไทยประจำปี 2565 ใน 6 พื้นที่อัตลักษณ์ ส่งเสริมความเป็นไทย และประเพณีที่ดีงาม
ททท. เชิญชวนเที่ยวงาน “ลอยกระทง” ทั่วไทยประจำปี 2565 ใน 6 พื้นที่อัตลักษณ์ ส่งเสริมความเป็นไทย และประเพณีที่ดีงาม
7 พ.ย. 2565

ผู้สื่อข่าวรายงานว่า กองประชาสัมพันธ์ในประเทศ การท่องเที่ยวแห่งประเทศไทย (ททท.) เผยแพร่ข้อมูลการจัดกิจกรรมประเพณีลอยกระทง ปี 2565 โดยประกอบไปด้วย 6 พื้นที่อัตลักษณ์ ได้แก่ จุดที่ 1  งาน “สีสันแห่งสายน้ำ มหกรรมลอยกระทง” ปี 2565 จัดขึ้นระหว่างวันที่ 6-8 พฤศจิกายน 2565 ณ สวนสันติชัยปราการ กรุงเทพมหานคร  โดยแนวคิดการจัดงาน จะเน้นย้ำความสุขและคุณค่าอย่างวิถีไทย นำส่งคุณค่าและประสบการณ์ใหม่ของประเพณีลอยกระทงที่ใส่ใจสิ่งแวดล้อมให้กับนักท่องเที่ยวได้รับความประทับใจ
จุดที่ 2 งานประเพณีลอยกระทง เผาเทียน เล่นไฟ จังหวัดสุโขทัย ประจำปี 2565 จัดขึ้นระหว่างวันที่ 29 ตุลาคม-8 พฤศจิกายน 2565 ณ อุทยานประวัติศาสตร์สุโขทัย ตำบลเมืองเก่า อำเภอเมืองสุโขทัย จังหวัดสุโขทัย โดยมีกิจกรรมไฮไลต์  คือการแสดง แสง เสียง (Light and Sound) เวลา 19.30 น. ณ วัดมหาธาตุ อุทยานประวัติศาสตร์ การจัดแสดง พลุตะไลไฟพะเนียงภายในงานทุกวัน วันละ 2 รอบ เวลาการแสดงพลุประมาณ 22.00 น. และ 23.00 น.
จุดที่ 3 งานประเพณีลอยกระทงสายไหลประทีป 1,000 ดวง ประจำปี 2565 จังหวัดตาก จัดขึ้นระหว่างวันที่ 5-8 พฤศจิกายน 2565 ณ ริมสายธารลานกระทงสาย เชิงสะพานสมโภชกรุงรัตนโกสินทร์ 200 ปี อำเภอเมือง จังหวัดตาก โดยกิจกรรมไฮไลต์ คือ ขบวนแห่การแสดงศิลปวัฒนธรรมพื้นบ้านของชุมชนต่าง ๆ เริ่มจากบริเวณหน้าศาลสมเด็จพระเจ้าตากสินมหาราชถึงบริเวณริมสายธารลานกระทงสาย เชิงสะพานสมโภชกรุงรัตนโกสินทร์ 200 ปี จังหวัดตาก, บรรยากาศการลอยกระทงสายไหลประทีป 1,000 ดวง จากชุมชน
จุดที่ 4 ประเพณียี่เป็งเชียงใหม่ จัดขึ้นระหว่างวันที่ 7-9 พฤศจิกายน 2565 ณ บริเวณรอบคูเมืองเชียงใหม่ และภายในเทศบาลเมืองเชียงใหม่ จังหวัดเชียงใหม่ กิจกรรมไฮไลต์ คือ ชมความงดงามของ “แสงศิลป์ประทีปเบิกฟ้า ยี่เป็งเชียงใหม่” จัดแสดงโคมล้านนานับหมื่นดวงพร้อมประดับไฟแสงสียามค่ำคืนจะสว่างไสวทั่วเมืองเชียงใหม่ บริเวณ 5 ประตูเมือง 4 แจ่ง (เขตเมืองเก่า) ข่วงประตูท่าแพ สะพานเหล็ก (ขัวเหล็ก) สะพานนวรัฐ สะพานนครพิงค์ บริเวณฝั่งแม่น้ำปิงหน้าเทศบาลนครเชียงใหม่
จุดที่ 5 ประเพณีสมมาน้ำ คืนเพ็ง เส็งประทีป จัดขึ้นระหว่างวันที่ 7-8 พฤศจิกายน 2565 ณ สวนสมเด็จพระศรีนครินทร์ร้อยเอ็ด และบึงพลาญชัย จังหวัดร้อยเอ็ด กิจกรรมไฮไลต์ คือ ขบวนแห่กระทงประทีปเมืองสาเกตนครและขบวนเมืองบริวาร 11 หัวเมือง การแสดงแสง สี เสียง พร้อมชมความงดงามของพระประทีปพระราชทาน กิจกรรมการประกวดกระทงอนุรักษ์ธรรมชาติ การประกวดรำวงสมมาน้ำคืนเพ็ง เส็งประทีป การประกวดธิดาสาเกตนคร
จุดที่ 6 ประเพณีลอยกระทงกาบกล้วย เมืองแม่กลอง จัดขึ้นระหว่างวันที่ 5-8 พฤศจิกายน 2565 ณ อุทยาน ร.2, วัดภุมรินทร์กุฎีทอง อ.อัมพวา จังหวัดสมุทรสงคราม กิจกรรมไฮไลต์ คือ การชมกระทงกาบกล้วยกว่าสองแสนใบลอยเป็นสายสว่างไสวบนผืนน้ำ เต็มสองฟากฝั่งวัดภุมรินทร์กุฎีทองและอุทยาน ร.2, ชมการประกวดนางนพมาศ ประจำปี 2565 การแสดงโขนจิ๋ว โดยโรงเรียนวัดท้ายหาด (พลอยเจียเส็ง)